### NN 76/2016 (24.8.2016.), Rješenje Agencije za zaštitu tržišnog natjecanja klasa: UP/I 034-03/2015-01/045, urbroj: 580-10/76-2016-022 od 18. kolovoza 2016.

AGENCIJA ZA ZAŠTITU TRŽIŠNOG NATJECANJA

1777

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 13. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Flora VTC d.o.o., sa sjedištem u Virovitici, Vukovarska ulica 5, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 25/2016., održane 18. kolovoza 2016., donosi sljedeće

RJEŠENJE

I. Prihvaćaju se mjere, uvjeti i rokovi od 6. lipnja 2016. koje je predložio poduzetnik Flora VTC d.o.o., sa sjedištem u Virovitici, Vukovarska ulica 5, u obliku prihvaćanja Odluke rečenog poduzetnika o trajnoj obustavi popusta od 10% na cijenu usluga ukopa pokojnika od 3. lipnja 2016. ako kupac u trgovini pogrebne opreme Flore kupi opremu za ukop te uz obvezu da se ista Odluka objavi na službenoj internetskoj stranici poduzetnika.

II. Predložene mjere, uvjeti i rokovi iz točke I. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja.

III. Nalaže se poduzetniku Flora VTC d.o.o., sa sjedištem u Virovitici, Vukovarska ulica 5, da na svojoj početnoj internetskoj stranici objavi na vidljivom mjestu izreku ovoga rješenja.

Rok izvršenja: bez odgode, a najkasnije osam (8) dana od dana dostave ovoga rješenja.

IV. Nalaže se poduzetniku Flora VTC d.o.o., sa sjedištem u Virovitici, Vukovarska ulica 5, da na svojoj početnoj internetskoj stranici objavi na vidljivom mjestu Odluku iz točke I. izreke ovoga rješenja.

Rok izvršenja: bez odgode, a najkasnije osam (8) dana od dana dostave ovoga rješenja.

V. Predložene mjere, uvjeti i rokovi iz točke I. izreke ovoga rješenja ovim rješenjem postaju obvezni za poduzetnika Flora VTC d.o.o., sa sjedištem u Virovitici, Vukovarska ulica 5.

VI. Utvrđuje se da, nakon ispunjenja naloga iz točke III. i IV. izreke ovoga rješenja, nema uvjeta za daljnje vođenje postupka u ovom predmetu protiv poduzetnika Flora VTC d.o.o., sa sjedištem u Virovitici, Vukovarska ulica 5.

VII. U slučaju da Agencija za zaštitu tržišnog natjecanja utvrdi kako se poduzetnik Flora VTC d.o.o., sa sjedištem u Virovitici, Vukovarska ulica 5, ne pridržava utvrđenih mjera, uvjeta i rokova iz točke I., odnosno naloga iz točke III. i IV. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

VIII. Flora VTC d.o.o., sa sjedištem u Virovitici, Vukovarska ulica 5, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije osam (8) dana od dana dostave ovoga rješenja.

IX. Ovo će rješenje biti objavljeno u »Narodnim novinama« i na internetskoj stranici Agencije.

Obrazloženje

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 4. travnja 2016., u smislu članka 30. točke 2., članka 31., članka 38. stavka 1. i 3. i članka 39., a u svezi s člankom 13. Zakona o zaštiti tržišnog natjecanja (»Narodne novine«, broj 79/09 i 80/13; dalje: ZZTN), po službenoj dužnosti, postupak utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Flora VTC d.o.o., sa sjedištem u Virovitici, Vukovarska ulica 5 (dalje: Flora).

U postupku je bilo potrebno utvrditi predstavlja li odobravanje popusta od 10% na cijenu usluge ukopa ako se u trgovini pogrebne opreme tog poduzetnika kupi oprema za ukop, predviđeno Cjenikom pogrebnih usluga – Grad Virovitica od 23. studenoga 2015., zlouporabu vladajućeg položaja na mjerodavnom tržištu pružanja usluga ukopa na grobljima na području grada Virovitice, s posljedicom narušavanja tržišnog natjecanja na tržištu prodaje pogrebne opreme i pogrebnih potrepština na području grada Virovitice.

1.1. Rješenje o privremenoj mjeri

Agencija je, istovremeno s donošenjem zaključka o pokretanju postupka protiv Flore, donijela i rješenje o privremenoj mjeri klase: UP/I 034-03/2015-01/045, urbroja: 580-10/76-2016-009, u smislu članka 51. ZZTN-a, zbog opasnosti od nastanka značajne i nepopravljive štete, kako za takmace na tržištu prodaje pogrebne opreme i pogrebnih potrepština, tako i za opravdane interese krajnjih korisnika.

Flori je predmetnim rješenjem naloženo, sukladno članku 51. ZZTN-a, sljedeće: 1. da Cjenik pogrebnih usluga – Grad Virovitica od 23. studenoga 2015. privremeno stavi izvan snage u dijelu kojim se odobrava popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop te 2. da prestane reklamirati popust od 10% na cijenu usluga ukopa ako se u trgovini pogrebne opreme tog poduzetnika kupi oprema za ukop, što podrazumijeva privremenu zabranu postavljanja, dijeljenja ili ostavljanja na vidljivim mjestima reklame takvog sadržaja odnosno uklanjanje s vidljivih mjesta svih postojećih plakata, letaka, podsjetnica i sl. koji sadrže takvu promociju.

Navedena privremena mjera određena je na rok od 6 (šest) mjeseci od dana dostave tog rješenja stranci.

Podneskom od 25. travnja 2016. Flora je dostavila dokaz o pravodobnom ispunjenju naloga iz točki I. i II. naprijed navedenog rješenja o privremenoj mjeri, na način da je, uz suglasnost Grada Virovitice objavljene u Službenom vjesniku Grada Virovitice br. 3/16., donijela Odluku o stavljanju izvan snage popusta od 10% na cijenu usluga ukopa pokojnika od 12. travnja 2016. Flora na rok od 6 (šest) mjeseci, čime je izmijenila Cjenik pogrebnih usluga – grad Virovitica od 20. listopada 2015. na način da iz njega izbacuje u cijelosti napomenu koja se nalazila ispod tablice s cijenama, a koja glasi, cit.:

»NAPOMENA: Odobravamo popust od –10% na cijenu usluga iz stavka 1., 2., 3., 20. i 21. Popust se odobrava kupcu u našoj trgovini pogrebne opreme kada se kupi sljedeća oprema za ukop:

– drveni lijes, limeni lijes, tekstil za lijes i nadgrobni znak (za ukop u grobnicu)

– drveni lijes, tekstil za lijes i nadgrobni znak (za ukop u grob)

– lijes za kremiranje, vreća za kremiranje, urna i nadgrobni znak (za ukop urne).«

Navedeni cjenik sastavni je dio predmetne Odluke.

2. Prijedlog preuzimanja obveza od strane poduzetnika

U predmetnom slučaju Flora je ubrzo nakon pokretanja postupka u podnesku zaprimljenom 6. lipnja 2016. podnijela Agenciji konkretan prijedlog za preuzimanje obveze izvršenja određenih mjera i uvjeta kako bi se otklonili mogući negativni učinci njenog postupanja ili propuštanja postupanja na tržišno natjecanje.

Flora je predložila da Agencija prihvati njenu Odluku od 3. lipnja 2016. o trajnoj obustavi popusta od 10% na cijenu usluga ukopa pokojnika ako kupac u trgovini pogrebne opreme Flore kupi opremu za ukop te da se ista Odluka objavi na službenoj internetskoj stranici poduzetnika, kao mjeru dostatnu za otklanjanje mogućih negativnih učinaka i ponovnu uspostavu tržišnog natjecanja na mjerodavnom tržištu prodaje pogrebne opreme i pogrebnih potrepština na području grada Virovitice, kako je navedeno u točki I. izreke ovog rješenja.

Agencija je posebnim rješenjem od 15. lipnja 2016. ukinula privremenu mjeru određenu rješenjem od 4. travnja 2016., budući da je trajnom izmjenom spornog Cjenika predmetno rješenje o privremenoj mjeri izgubilo svoju svrhu odnosno prestali su postojati objektivno opravdani razlozi radi kojih je privremena mjera bila određena tom poduzetniku.

3. Analiza prijedloga Flore o namjeri preuzimanja obveze izvršenja mjera i uvjeta te rokova u kojima će to učiniti

Vezano uz navedeni prijedlog Flore od 6. lipnja 2016., Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Flora učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

U smislu članka 49. stavka 4. ZZTN-a, Agencija može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Flora je surađivala s Agencijom tijekom prethodnog ispitivanja stanja na mjerodavnom tržištu te je prijedlog mjera i uvjeta podnijela nakon pokretanja postupka u predmetnoj upravnoj stvari odnosno prije dostave Obavijesti o preliminarno utvrđenim činjenicama u postupku, u roku od 6 (šest) mjeseca od dana donošenja predmetnog zaključka o pokretanju postupka.

U konkretnom slučaju, riječ je o mogućoj povredi koja je kratko trajala, a što je razvidno na temelju činjenice da je sporni Cjenik bio na snazi od 23. studenoga 2015. do 12. travnja 2016., dakle nepunih 5 (pet) mjeseci.

Prijedlog Flore predstavlja dobrovoljnu mjeru i razmjeran je mogućim negativnim učincima koje bi naprijed navedeni Cjenik u neizmijenjenom sadržaju imao na tržišno natjecanje.

Iz konkretnog prijedloga (trajno stavljanje izvan snage popusta od 10% na cijenu usluga ukopa ako kupac u trgovini pogrebne opreme Flore kupi opremu za ukop) razvidno je kako se Flora po pitanju naplate usluge ukopa odnosno prodaje pogrebne opreme opredijelila za rješenja kakva su bila propisana prije stupanja na snagu spornog Cjenika od 23. studenoga 2015., a na koja sudionici na tržištu nisu imali primjedbe, odnosno koja nisu zatvarala predmetno mjerodavno tržište. Navedeni prijedlog pruža mogućnost alternativnim ponuditeljima predmetnih usluga obavljanje tih djelatnosti, eventualnim budućim alternativnim ponuditeljima tih usluga omogućuje pristup na to tržište, a korisnicima omogućuje izbor poduzetnika koji će im pružati uslugu prodaje pogrebne opreme i pogrebnih potrepština.

Prijedlog Flore dovodi do bržeg uspostavljanja tržišnog natjecanja na mjerodavnom tržištu bez dugotrajnog vođenja postupka.

Člankom 49. stavkom 5. ZZTN-a propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 15. lipnja 2016., sukladno članku 49. točki 5. ZZTN-a, na internetskim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Flore za preuzimanje obveze izvršenja određenih mjera i uvjeta te rokova u kojima će to učiniti. Do isteka roka iz objavljene namjere prihvaćanja preuzimanja izvršenja mjera i uvjeta i javnog poziva zainteresiranim stranama za dostavljanje pisanih primjedaba, stavova i mišljenja na prijedlog Flore, odnosno do 5. srpnja 2016., Agencija nije zaprimila niti jedno očitovanje.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće za zaštitu tržišnog natjecanja (dalje: Vijeće), sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 25/2016., održanoj 18. kolovoza 2016., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Flore prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za predlagatelja.

U smislu članka 49. stavka 2. ZZTN-a, ako ocijeni da su predložene mjere, uvjeti i rokovi iz članka 49. stavka 1. ZZTN-a dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN-a rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere, uvjeti i rokovi koje je predložila Flora u obliku prihvaćanja Odluke rečenog poduzetnika o trajnoj obustavi popusta od 10% na cijenu usluga ukopa pokojnika od 3. lipnja 2016. ako kupac u trgovini pogrebne opreme Flore kupi opremu za ukop te da se ista Odluka objavi na službenoj internetskoj stranici poduzetnika.

Vijeće svoju odluku temelji na tome da je donošenje navedene Odluke, uz preuzimanje obveze da se ona objavi na službenoj internetskoj stranici tog poduzetnika, dostatno za otklanjanje negativnih učinaka i ponovnu uspostavu tržišnog natjecanja u smislu članka 49. stavka 2. ZZTN-a te je svrsishodno radi bržeg uspostavljanja tržišnog natjecanja na predmetnom tržištu, a bez dugotrajnog vođenja postupka u smislu članka 49. stavka 4. ZZTN-a.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere, uvjeti i rokovi koje je predložila Flora te joj je naloženo da u ostavljenom roku dostavi dokaze da je postupala sukladno točki I. izreke ovog rješenja.

Također, Flori je naloženo da na svojoj početnoj internetskoj stranici objavi na vidljivom mjestu izreku ovoga rješenja.

Slijedom navedenog, Vijeće je utvrdilo da, nakon izvršenja mjera iz točke I., te naloga iz točke III. I IV. ovog rješenja, nema uvjeta za daljnje vođenje postupka protiv Flore u ovom predmetu.

Međutim, ako u smislu članka 49. stavka 7. ZZTN-a, u nadzoru nad provedbom mjera i uvjeta iz članka 49. stavka 1. ZZTN-a, Agencija utvrdi da se Flora ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do VII. izreke ovoga rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježu naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14, 87/14 i 94/14; dalje: Zakon o upravnim pristojbama) te članka 2. i 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/11; dalje: Uredba o izmjenama Tarife Zakona o upravnim pristojbama).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2. Uredbe o izmjenama Tarife Zakona o upravnim pristojbama, odnosno tarifnog broja 106. točke 4. Tarife upravnih pristojbi Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14 i 87/14; dalje: Tarifa upravnih pristojbi).

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3. Uredbe o izmjenama Tarife Zakona o upravnim pristojbama, odnosno tarifnom broju 107. točki 7. Tarife upravnih pristojbi.

Navedeni iznos uplaćuje se u roku od osam (8) dana od dana dostave ovoga rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate dužan je uplatnicu, kao dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, u konkretnom slučaju s pozivom na poslovni broj klase: UP/I 034-03/2015-01/045.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 10. stavku 2. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki VIII. izreke ovoga rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u Narodnim novinama, dok će se prema članku 59. stavku 3. ZZTN-a ono objaviti i na internetskoj stranici Agencije.

Stoga je Agencija, na temelju odluke Vijeća, odlučila kao u točki IX. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2015-01/045

Urbroj: 580-10/76-2016-022

Zagreb, 18. kolovoza 2016.

Predsjednik
Vijeća za zaštitu tržišnog natjecanja
Mladen Cerovac, mag. iur., v. r.

76 24.08.2016 Rješenje Agencije za zaštitu tržišnog natjecanja klasa: UP/I 034-03/2015-01/045, urbroj: 580-10/76-2016-022 od 18. kolovoza 2016.

76 24.08.2016 Rješenje Agencije za zaštitu tržišnog natjecanja klasa: UP/I 034-03/2015-01/045, urbroj: 580-10/76-2016-022 od 18. kolovoza 2016.